**Datum: 04.07.2025. SAOPŠTENJE ZA MEDIJE**

**Decenija igre i pjesme: Festival folklora deseti put u Banjaluci**

*m:tel je i ove godine podrška čuvarima tradicije*

Ansambl narodnih igara i pjesama „Veselin Masleša“ i ove godine organizuje Festival srpskog folklora, deseti po redu.

Prvoga dana održavanja Festivala, u petak 4. jula, publika će imati priliku da uživa u koncertu pjevačkih grupa a pod nazivom „Pjevaj mi pjevaj sokole“, u okviru kojeg će nastupiti i ženska pjevačka grupa Smjera za etnomuzikologiju Akademije umjetnosti u Banjaluci, te muška i ženska pjevačka grupa Ansambla narodnih igara i pjesama „Veselin Masleša“. Ove večeri će posjetioci moći da pogledaju navedene nastupe u amfiteatru Doma omladine od 18.00 časova.

Drugi festivalski dan nas očekuje u nedjelju 6. jula, kada će biti održan igrački koncert izvođačkih ansambala, u saradnji i sa zajedničkim programom sa Kozara Etno festivalom. Veliko kozaračko kolo će biti izvedeno u 18.00 časova, a od 19.30 nastupiće najavljeni učesnici ovogodišnjeg Festivala srpskog folklora: CTKU „Kosta Abrašević“ Bačka Palanka, KUD „Brdo“ Kranj, KUD „Kolovit“ Gradiška, te domaćin – ANIP „Veselin Masleša“. Ovi koncerti biće održani na otvorenom, u parkiću ispred Hrama Hrista Spasitelja.

Kompanija m:tel vas i ove godine, kao sponzor Festivala, poziva da provedete ugodno vrijeme uživajući u svim sadržajima Festivala srpskog folklora koji su, u čast jubileja koji proslavlja ovaj festival, na dar građanima, odnosno ulaz je besplatan.

Ključne riječi: m:tel, najava, Festival srpskog folklora, KUD Veselin Masleša

Izvor fotografija: m:tel PR